Το μέλλον των συνομιλιών για το Κυπριακό - 2001-10-04
εξετάζεται σήμερα, Παρασκευή, σε δημόσια συζήτηση στη Ουάσιγκτον.
Ελληνικοί και Κυπριακοί Σύλλογοι της Αμερικής διοργανώνουν σήμερα, Παρασκευή, μια ειδική βραδιά στο Πανεπιστήμιο Τζώρτζ Τάουν της Ουάσιγκτον για τη διεξαγωγή δημόσιας συζήτησης γύρω από το μέλλον των συνομιλιών για το Κυπριακό. Όπως μεταδίδει ο Γιώργος Μπίστης από τη «Φωνή της Αμερικής», κύριος ομιλητής στην εκδήλωση είναι ο Ειδικός Συντονιστής του Στέητ Ντηπάρτμαντ για το Κυπριακό Τόμ Γουέστον ο οποίος αναπτύσει την πολιτική των Ηνωμένων Πολιτειών, πού με λίγα λόγια είναι υπέρ της συνέχισης των διακοινοτικών συνομιλιών υπό την αιγίδα των Ηνωμένων Εθνών για τη δημιουργία μιας δικοινοτικής και διζωνικής ομοσπονδίας στο νησί. Ο πρέσβης Γουέστον μιλώντας νωρίτερα την εβδομάδα αυτή σε δεξίωση πού έγινε για να γιορτασθεί η Ημέρα της Ανεξαρτησίας της Κύπρου είχε πει ότι παρά το γεγονός πως οι τρομοκρατικές επιθέσεις της 11ης Σεπτεμβρίου στη Νέα Υόρκη και τη Ουάσιγκτον έχουν επικεντρώσει την προσοχή της κυβέρνησης στην πάταξη της τρομοκρατίας, αυτό δεν σημαίνει ότι έχουν σταματήσει οι προσπάθειες για την επίλυση του Κυπριακού. Ο κύριος Γουέστον αναφέρθηκε ιδιαίτερα στις πρόσφατες θετικές, όπως τις χαρακτήρισε, ενέργειες του Συμβουλίου Ασφαλείας των Ηνωμένων Εθνών, τονίζοντας ότι θα συνεχισθούν οι προσπάθειες για το Κυπριακό. Η πρέσβης της Κύπρου στις Ηνωμένες Πολιτείες Ερατώ Κοζάκου-Μαρκουλλή, σε σύντομο χαιρετισμό της στην ίδια εκδήλωση αναφέρθηκε κι εκείνη στις, όπως τις χαρακτήρισε, βάρβαρες επιθέσεις εναντίον των Ηνωμένων Πολιτειών, οι οποίες και, κατά την έκφρασή της, στόχευαν στις αρχές και αξίες της δημοκρατίας, της ελευθερίας, της δικαιοσύνης και της συνύπαρξης εθνικοτήτων και θρησκειών στις οποίες οι λαοί της Κύπρου και των Ηνωμένων Πολιτειών πιστεύουν. Η κυρία Μαρκουλλή υπογράμμισε επίσης τους στενούς δεσμούς μεταξύ των δύο χωρών και εξέφρασε την πλήρη συμπαράσταση και αλληλεγγύη της Κυπριακής κυβέρνησης στην εκστρατεία εναντίον της τρομοκρατίας. Η Κύπρια πρέσβης έχει προσκληθεί να χαιρετίσει και την αυριανή εκδήλωση των ομογενειακών συλλόγων στην οποία θα μιλήσει ο Ειδικός Συντονιστής για το Κυπριακό Τόμ Γουέστον . Την εκδήλωση διοργανώνουν από κοινού ο Παγκύπριος Σύλλογος της Ουάσιγκτον, η Παγκόσμια Συντονιστική Επιτροπή Κυπριακού Αγώνα, η Συνομοσπονδία Κυπρίων Αμερικής, το Συμβούλιο Ελληνοαμερικανίδων, το Ελληνοαμερικανικό Ινστιτούτο και οι σύλλογοι Ελλήνων και Κυπρίων φοιτητών στα πανεπιστήμια Τζώρτζ Ουάσιγκτον και Τζώρτζτάουν. Μιλώντας στη «Φωνή της Αμερικής» ο πρόεδρος του Παγκυπρίου Συλλόγου Ντίνος Μιλτιάδου εξέφρασε την ελπίδα ότι η εκδήλωση θα συμβάλει σε μια καλύτερη κατανόηση του που βρίσκονται τη στιγμή αυτή οι προσπάθειες επίλυσης του Κυπριακού. Στον σημερινό χαιρετισμό της η πρέσβης κυρία Μαρκουλλή θα τονίσει ότι η Κυπριακή Δημοκρατία παραμένει έτοιμη να συνεχίσει τις προσπάθειες για την εξεύρεση λύσης στο πρόβλημα της Κύπρου, ενώ παράλληλα εργάζεται εντατικά για την ολοκλήρωση της διαδικασίας της ένταξης της Κύπρου στην Ευρωπαϊκή Ένωση, εξέλιξη η οποία και πιστεύεται ότι θα προσφέρει ένα καλύτερο μέλλον για ολόκληρο το λαό της, ελληνοκυπρίους και τουρκοκυπρίους. Την εβδομάδα αυτή η κυβέρνηση και ο λαός της Κυπριακής Δημοκρατίας έκαναν μισής σελίδας καταχώρηση σε μεγάλες αμερικανικές εφημερίδες, συμπεριλαμβανομένων των New York Times, Washington Times και Washington Post για να εκφράσουν στον Πρόεδρο των Ηνωμένων Πολιτειών, το Αμερικανικό Κογκρέσο και τον Αμερικανικό λαό τη λύπη τους για τις πρόσφατες τρομοκρατικές επιθέσεις και να εκδηλώσουν το θαυμασμό τους για την, όπως συγκεκριμένα αναφέρεται στο δημοσίευμα, αξιοπρέπεια και αποφασιστικότητα με την οποία ο αμερικανικός λαός αντιμετώπισε την μεγάλη αυτή τραγωδία. Εξ άλλου αμερικανοί βουλευτές, κυρίως αυτοί που εκπροσωπούν την Νέα Υόρκη όπου ζουν πολλοί ελληνικής και κυπριακής καταγωγής πολίτες, έκαναν ειδικές καταχωρήσεις στα πρακτικά του Κογκρέσσου των Ηνωμένων Πολιτειών με την ευκαιρία της Ημέρας Ανεξαρτησίας της Κύπρου. Για παράδειγμα, η βουλευτής Κάρολιν Μαλόνη είπε ότι είναι υπερήφανη που εκπροσωπεί την Αστόρια της Νέας Υόρκης, η οποία και θεωρείται η καρδιά του Ελληνισμού στην Αμερική, ενώ ο βουλευτής Τζόζεφ Κράουλη, επίσης από τη Νέα Υόρκη, στην δική του καταχώρηση τονίζει πως καθώς η Κύπρος συμπονά με τον αμερικανικό λαό για την τραγωδία του Σεπτεμβρίου οι Ηνωμένες Πολιτείες πρέπει και αυτές να συνεχίσουν να στέκονται στο πλευρό της Κύπρου για την εκπλήρωση της επιθυμίας της να επιτύχει λύση με βάση τα ψηφίσματα του ΟΗΕ.